钦定古今图书集成/历象汇编/岁功典/第065卷 > 七日事宜
## 钦定古今图书集成/历象汇编/岁功典/第065卷 > 七日事宜

《云笈七签》云：“七日暴皮裘，可以辟蛀。”

《法天生意》云：“七日采麻花，阴干为末，乌麻油浸，每夜
擦上，眉毛脱落者立生。”

又云：“又可辟蛇。收芙蓉叶可以治肿，干为末，醋调一
味，敷肿上，可消。”

《又》云：“七日取百合根熟捣，新瓦器盛之，挂于屋内，阴
干百日拔白，以此掺之，可生黑发。”

又云：“是日取蜂窠中蜂蛹子一窠，阴干为末，用蜜调
涂，可除面䵟。”
又云：“七日取萤火十四枚，撚白发自黑。”

《常氏日抄》云：“七日采蒺藜子，阴干捣末，食后服，治眼
失明。”

又曰：“七月七日采莲花七分，八月八日采藕根八分，
九月九日采莲实九分，阴干捣细，炼蜜为丸，服之令
人不老。千叶莲服之，令人羽化。”

《又》曰：“七日取乌鸡血和，三月三日收起桃花片为末，
涂面，令人莹白如玉。”

又曰：取赤小豆，男女各吞七粒，令人终岁无病。
《家塾事亲》曰：“七日取角蒿，置毡褥书籍中，可以辟蠹。”
又曰：“七日取蜘蛛一枚，著领中，令人不忘。”

又七日采麻花，五月五日收麻叶，捣作炷圆，灸生瘰
𤻤疮上百壮，次烧胡桃、松脂研敷，即愈。
《本草》云：“七月七日采慎火花苗叶五两，盐三两，同捣
绞汁”，治热毒并小儿痘疹不出在皮肤内者，以此汁
手蘸摩之，日再即出。丹疮亦如此法。